Nissan Micra bliver helt elektrisk

Det lader til, at der – langt om længe – kommer lidt flere elbiler i det billigere segment, at vælge mellem. I hvert fald meddeler Nissan nu, at efterfølgeren til den subkompakte Nissan Micra skal være en elbil. Modellen er designet af Nissan, men skal bygges i Europa. Nemlig på Renault ElectriCity fabrikken i Frankrig.

Modellen kommer dog næppe til at hedde Nissan Micra. Under præsentationen fortalte Nissan, at bilens navn vil blive afsløret “i nær fremtid”.

Efterfølgeren til Micra skal baseres på CMF-B-EV-platformen, der er udviklet sammen med Renault og Mitsubishi. Det er samme platform som den kommende Renault 5 og de to bygges da også på den samme fabrik. Modellen får også Google Automotive som styresystem.

CMF-B-EV-udgaven er, så vidt det kan tydes, en mindre udgave af CMF-EV platformen, som de større Renault Megane E-Tech og Nissan Ariya bygges på.

Nissan har lanceret en teaservideo (se den herunder), der viser Micra-afløserens design. Den har store, runde LED-kørelys med tre vandrette forlygter i midten. Yderligere lodrette LED-lys er placeret på hver side af kofangeren og der er et oplyst Nissan-logo mellem forlygterne. Det er et modigt design og det er da nok også “bare” en konceptmodel, hvorfor den endelige udgave nok bliver en kende mere konservativ.

I videoen er der også et smugkig på Renault 5’eren.

Nissan vil ikke dele flere informationer om Micra-afløseren endnu. Tekniske detaljer og lanceringstidspunkt vil blive annonceret senere. Ifølge rygterne planlægger Nissan at sende bilen på markedet i 2024.

Ud over Micra-afløseren har Nissan den forsinkede Ariya på bedding, ligesom de planlægger en kompakt crossover-coupe, der skal efterfølge Leaf i 2025. Se en video med vores første indtryk af Nissan Ariya her.

Nissan Micra bliver helt elektrisk